ทิสโก้แนะช้อนหุ้นญี่ปุ่น-จีนดักกำไรม.ค.
บล.ทิสโก้ เชียร์ช้อนหุ้นญี่ปุ่น-จีนก่อนสิ้นปี ดักเดือน ม.ค.หุ้นขึ้น มั่นใจทุนทั่วโลกยังไหลเข้าหุ้น
29 ต.ค. 2565

บล.ทิสโก้ เชียร์ช้อนหุ้นญี่ปุ่น-จีนก่อนสิ้นปี ดักเดือน ม.ค.หุ้นขึ้น มั่นใจทุนทั่วโลกยังไหลเข้าหุ้น
นายวิวัฒน์ เตชะพูลผล รองกรรมการผู้จัดการและหัวหน้าฝ่ายวิเคราะห์ทางเทคนิค บริษัทหลักทรัพย์ (บล.) ทิสโก้ เปิดเผยว่า ในเดือน ธ.ค.นี้ ตลาดหุ้นทั่วโลกจะปรับตัวลดลงจากการขายมากเกินไป และการขายทำกำไรก่อนหยุดยาวสิ้นปี
อย่างไรก็ตาม นายวิวัฒน์คาดว่าในไตรมาสแรก ปี 2558 จะเกิด January Effect ทำให้หุ้นปรับตัวสูงขึ้นจากการใช้มาตรการทางการเงินแบบผ่อนคลายเชิงปริมาณ (คิวอี) ของธนาคารกลางยุโรป จีน และญี่ปุ่น ซึ่งเป็นผลดีต่อสินทรัพย์เสี่ยง ประกอบกับกระแสเงินทุนยังไหลเข้าหุ้นโลก โดยเฉพาะเอเชียเหนือ เนื่องจากมูลค่าหุ้นยังถูกอยู่มาก
สำหรับหุ้นโลกยังมีปัจจัยหนุนที่สำคัญจากการที่พรรครัฐบาลญี่ปุ่นของ นายชินโสะ อาเบะ ชนะการเลือกตั้ง โดยจะยังคงดำเนินนโยบายกระตุ้นเศรษฐกิจแบบ “อาเบะโนมิกส์” ต่อไป ซึ่งนโยบายดังกล่าวจะส่งผลให้ค่าเงินเยนญี่ปุ่นอ่อนค่าต่อเนื่อง และส่งผลเชิงบวกต่อตลาดหุ้นญี่ปุ่น
ขณะที่ทางการจีนประกาศลดอัตราดอกเบี้ยเป็นครั้งแรกในรอบ 2 ปีครึ่ง โดยคาดว่าจีนจะยังคงใช้นโยบายคิวอีในปี 2558 ต่อไป
นอกจากนี้ มองว่าสภาพคล่องโลกยังคงเหลือ แม้ว่าธนาคารกลางสหรัฐ (เฟด) จะประกาศยุติมาตรการคิวอีไปแล้ว โดยถูกกระตุ้นมาจากทางญี่ปุ่นที่ธนาคารกลางญี่ปุ่น (บีโอเจ) ได้ประกาศแผนกระตุ้นเศรษฐกิจ ประกอบกับทางยุโรปและจีนยังคงใช้นโยบายแบบคิวอีต่อเนื่อง โดยคาดว่าธนาคารกลางยุโรป (อีซีบี) จะส่งสัญญาณผ่อนคลายเชิงปริมาณสาธารณะในไตรมาสแรก ปี 2558
ทั้งนี้ นายวิวัฒน์แนะนำการลงทุนหุ้นรายตัวในตลาดหุุ้นญี่ปุ่นและจีน ได้แก่ บริษัท โตชิบา คอร์ปอเรชัน บริษัทสัญชาติญี่ปุ่นที่ผลิตสินค้าและบริการหลากหลาย โดยราคาเป้าหมาย 1 ปี ที่ตลาดให้ไว้อยู่ที่ 588.2 เยน หรือมีเพิ่มจากราคาปัจจุบัน 18%
บริษัท ซอฟท์แบงก์ บริษัทเทเลคอมและอินเทอร์เน็ตขนาดใหญ่และยังถือหุ้นในสัดส่วนจำนวนมากในอาลีบาบา  และยาฮู เจแปน โดยราคาหุ้นยังมีโอกาสปรับเพิ่มขึ้นได้ถึง 40% ที่ราคาเป้าหมาย 1 ปี 9,998.8 เยน
บริษัท เลอโนโว กรุ๊ป บริษัทข้ามชาติสัญชาติจีนประกอบธุรกิจเทคโนโลยีคอมพิวเตอร์ ทั้งออกแบบ พัฒนา ผลิตและจำหน่ายคอมพิวเตอร์ส่วนบุคคล สมาร์ทโฟน ซอฟต์แวร์ในการบริหารเชิงไอทีและสมาร์ททีวี ราคาเป้าหมาย 1 ปี อยู่ที่ 11.8 เหรียญฮ่องกง หรือเพิ่มขึ้่นประมาณ19%
บริษัท Dongfeng Motor Corp.ผู้ผลิตยานยนต์ของรัฐบาลจีน ปี 2558 คาดว่ายอดขายและกำไรสุทธิจะเติบโตขึ้นอีก ราคาเป้าหมาย 1 ปี เท่ากับ 15.3 เหรียญฮ่องกง หรือเพิ่มขึ้่น 40%